Document ID: 32012R0459

ΚΑΝΟΝΙΣΜΌΣ (ΕΕ) αριθ. 459/2012 ΤΗΣ ΕΠΙΤΡΟΠΉΣ
της 29ης Μαΐου 2012
για την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 692/2008 της Επιτροπής όσον αφορά τις εκπομπές από ελαφρά επιβατηγά και εμπορικά οχήματα (Euro 6)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (1), και ιδίως το άρθρο 5 παράγραφος 3,
Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (2), και ιδίως το άρθρο 39 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 715/2007 και ο κανονισμός (ΕΚ) αριθ. 692/2008 της Επιτροπής, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (3) θεσπίζουν κοινές τεχνικές απαιτήσεις για την έγκριση τύπου μηχανοκίνητων οχημάτων και των ανταλλακτικών εξαρτημάτων όσον αφορά τις εκπομπές τους και ορίζει κανόνες για τη συμμόρφωση κατά τη χρήση, την ανθεκτικότητα των διατάξεων ελέγχου της ρύπανσης, τα ενσωματωμένα συστήματα διάγνωσης (OBD), τη μέτρηση της κατανάλωσης καυσίμου και τη δυνατότητα πρόσβασης στις πληροφορίες για την επισκευή και συντήρηση του οχήματος.
(2)
Σύμφωνα με τον κανονισμό (ΕΚ) αριθ. 715/2007, πρέπει να οριστεί ένα πρότυπο για τον αριθμό των σωματιδίων (PN) όσον αφορά τα οχήματα με κινητήρα επιβαλλόμενης ανάφλεξης τα οποία εγκρίνονται με βάση τις προδιαγραφές Euro 6.
(3)
Τα σωματίδια που εκπέμπονται από τα οχήματα ενδέχεται να επικαθίσουν στις κυψελίδες των πνευμόνων του ανθρώπου και δυνητικά να οδηγήσουν σε αναπνευστικές και καρδιαγγειακές νόσους και σε αύξηση της θνησιμότητας. Επομένως, πρέπει να υπάρχει υψηλό επίπεδο προστασίας από τα σωματίδια αυτά προς όφελος της δημόσιας υγείας.
(4)
Για τη μέτρηση των εκπομπών σωματιδίων από τα οχήματα με κινητήρα επιβαλλόμενης ανάφλεξης σήμερα χρησιμοποιείται το πρωτόκολλο μέτρησης ΠΜΣ (πρόγραμμα μέτρησης σωματιδίων) που αναπτύχθηκε για τα οχήματα με κινητήρα ντίζελ. Ωστόσο, υπάρχουν στοιχεία σύμφωνα με τα οποία το φάσμα των μεγεθών και οι χημικές συνθέσεις των σωματιδίων που εκπέμπονται από τα οχήματα με κινητήρα επιβαλλόμενης ανάφλεξης μπορεί να διαφέρουν από τα αντίστοιχα των οχημάτων με κινητήρα ντίζελ. Τόσο το φάσμα των μεγεθών και οι χημικές συνθέσεις των σωματιδίων όσο και η αποτελεσματικότητα της τρέχουσας τεχνικής μέτρησης για τον έλεγχο των εκπομπών επιβλαβών σωματιδίων πρέπει να επανεξετάζονται διαρκώς. Στο μέλλον είναι πιθανόν να χρειαστεί η αναθεώρηση του εν λόγω πρωτοκόλλου μέτρησης για τα οχήματα με κινητήρα επιβαλλόμενης ανάφλεξης.
(5)
Βάσει των όσων γνωρίζουμε σήμερα, το επίπεδο των εκπομπών σωματιδίων από συμβατικούς κινητήρες με έγχυση καυσίμου από θυρίδες (PFI), οι οποίοι εγχέουν το καύσιμο σε πολλαπλές εισαγωγής ή σε θυρίδες εισαγωγής και όχι απευθείας στον θάλαμο καύσης, είναι χαμηλό. Επομένως, θεωρείται αιτιολογημένος ο περιορισμός των ρυθμιστικών ενεργειών, προς το παρόν, στα οχήματα με κινητήρες απευθείας έγχυσης, χωρίς να αποκλείεται η περαιτέρω έρευνα και παρακολούθηση των επιδόσεων όλων των κινητήρων επιβαλλόμενης ανάφλεξης, όσον αφορά τις εκπομπές σωματιδίων, ιδίως σε σχέση με το φάσμα μεγεθών και τη χημική σύνθεση των εκπεμπόμενων σωματιδίων, καθώς και σε σχέση με τις εκπομπές σε πραγματικές συνθήκες οδήγησης και, εφόσον κριθεί αναγκαίο, η Επιτροπή θα υποβάλει πρόταση για τη λήψη περαιτέρω ρυθμιστικών μέτρων, λαμβάνοντας υπόψη το μελλοντικό μερίδιο αγοράς των κινητήρων PFI.
(6)
Το όριο εκπομπών αριθμού σωματιδίων για τα οχήματα με κινητήρα ντίζελ Euro 6 που ορίζεται στον κανονισμό (ΕΚ) αριθ. 692/2008 είναι 6 × 1011 #/km. Σύμφωνα με την αρχή των τεχνολογικά ουδέτερων νομοθετικών ρυθμίσεων, πρέπει να οριστεί το ίδιο όριο εκπομπών αριθμού σωματιδίων αντίστοιχα για τα οχήματα με επιβαλλόμενη ανάφλεξη Euro 6, αφού δεν υπάρχουν στοιχεία που να αποδεικνύουν ότι τα σωματίδια που εκπέμπονται από τους κινητήρες αυτούς έχουν χαμηλότερη ειδική τοξικότητα από τα σωματίδια που εκπέμπονται από τους κινητήρες ντίζελ.
(7)
Τα φίλτρα σωματιδίων βενζίνης (GPF), που αποτελούν μια αποτελεσματική τεχνολογία μετεπεξεργασίας για τη μείωση των εκπομπών σωματιδίων από τα οχήματα με επιβαλλόμενη ανάφλεξη, αναμένεται ότι θα είναι διαθέσιμα για ενσωμάτωση σε ορισμένα οχήματα Euro 6 με εύλογο κόστος. Επιπλέον, φαίνεται ότι είναι πιθανόν σ’ ένα χρονικό διάστημα τριών ετών μετά τις ημερομηνίες για την υποχρεωτική εφαρμογή του προτύπου Euro 6 που ορίζονται στο άρθρο 10 του κανονισμού (ΕΚ) αριθ. 715/2007 να είναι δυνατόν να επιτευχθεί ανάλογη μείωση του αριθμού των εκπεμπόμενων σωματιδίων με μέτρα στο εσωτερικό του κινητήρα με πολύ χαμηλότερο κόστος για πολλές εφαρμογές. Οποιοδήποτε μέτρο για τον κινητήρα πρέπει να είναι εφαρμόσιμο σε όλες τις συνθήκες λειτουργίας του κινητήρα ώστε να εξασφαλίζει ότι, εάν δεν υπάρχουν διατάξεις μετεπεξεργασίας, τα επίπεδα εκπομπών σε συνθήκες πραγματικής οδήγησης δεν επιδεινώνονται.
(8)
Προκειμένου να μπορέσει να αναπτυχθεί κάθε είδους αναγκαία τεχνολογία και να υπάρξει ο απαραίτητος χρόνος προσαρμογής, πρέπει να υιοθετηθεί μια προσέγγιση δύο σταδίων για την εφαρμογή των ορίων εκπομπών αριθμού σωματιδίων των κινητήρων ντίζελ Euro 6 στα οχήματα με κινητήρες επιβαλλόμενης ανάφλεξης απευθείας έγχυσης, κατά το δεύτερο στάδιο.
(9)
Θα πρέπει να δοθεί προσοχή στις εκπομπές σωματιδίων των οχημάτων με κινητήρα επιβαλλόμενης ανάφλεξης υπό συνθήκες πραγματικής οδήγησης και στην ανάπτυξη των αντίστοιχων διαδικασιών δοκιμών. Η Επιτροπή θα αναπτύξει και θα παρουσιάσει αντίστοιχες διαδικασίες μέτρησης το αργότερο σε χρονικό διάστημα τριών ετών από την έναρξη ισχύος του προτύπου Euro 6.
(10)
Η Επιτροπή θα αναθεωρεί τον αντίκτυπο των μέτρων μείωσης του αριθμού των σωματιδίων στις εκπομπές CO2 από τα οχήματα με κινητήρα επιβαλλόμενης ανάφλεξης.
(11)
Σύμφωνα με το άρθρο 4 παράγραφος 7 του κανονισμού (ΕΚ) αριθ. 692/2008, τα οχήματα που εμπίπτουν στο πεδίο εφαρμογής του εν λόγω κανονισμού μπορούν να λάβουν έγκριση τύπου σύμφωνα με τις προδιαγραφές για τις εκπομπές Euro 6 μόνο όταν θα έχουν τεθεί οι οριακές τιμές για τα ενσωματωμένα συστήματα διάγνωσης (OBD). Τα ενσωματωμένα συστήματα διάγνωσης (OBD) αποτελούν σημαντικό εργαλείο για τον εντοπισμό των δυσλειτουργιών των διατάξεων ελέγχου της ρύπανσης.
(12)
Η Επιτροπή στην ανακοίνωσή της 2008/C 182/08 σχετικά με την εφαρμογή και τη μελλοντική εξέλιξη της κοινοτικής νομοθεσίας όσον αφορά τις εκπομπές από ελαφρά οχήματα και την πρόσβαση σε πληροφορίες επισκευής και συντήρησης (Euro 5 και 6) (4) είχε προτείνει μια σειρά οριακών τιμών για τα συστήματα OBD, οι οποίες γενικά αντικατοπτρίζουν τις οριακές τιμές που εφαρμόζονται από το 2013 και έπειτα στα περισσότερα ελαφρά οχήματα στις Ηνωμένες Πολιτείες και στον Καναδά, όπου η πλειονότητα των ενσωματωμένων συστημάτων διάγνωσης (OBD) των οχημάτων ανταποκρίνονται στη νομοθεσία που θεσπίζεται από το Συμβούλιο Αέριων Πόρων της Καλιφόρνιας (Californian Air Resources Board - CARB). Η ευθυγράμμιση των απαιτήσεων της Ένωσης με εκείνες των Ηνωμένων Πολιτειών θα είναι σύμφωνη με τους στόχους της διεθνούς εναρμόνισης και θα έχουν ως αποτέλεσμα ένα υψηλό επίπεδο προστασίας του περιβάλλοντος.
(13)
Ωστόσο, οι απαιτήσεις για τα συστήματα OBD που ισχύουν στις Ηνωμένες Πολιτείες συνεπάγονται τεχνολογικές δυσκολίες για τους κατασκευαστές αυτοκινήτων οι οποίοι δεν εξάγουν στις Ηνωμένες Πολιτείες. Συνεπώς, θα πρέπει να εγκριθεί μια αρχική περίοδος τριών ετών κατά την οποία θα εφαρμοστούν ηπιότερες απαιτήσεις για τα συστήματα OBD, δίνοντας έτσι περισσότερο χρόνο προσαρμογής στην αυτοκινητοβιομηχανία.
(14)
Οι τελικές οριακές τιμές για τα συστήματα OBD του τύπου Euro 6 όσον αφορά τα CO, NMHC και τον αριθμό των σωματιδίων (PM), που προβλέπονται από τον κανονισμό (ΕΚ) αριθ. 692/2008, πρέπει να είναι ηπιότερες από τις τιμές που προτείνονται στην ανακοίνωση 2008/C 182/08 λόγω των ειδικών τεχνικών δυσκολιών στους τομείς αυτούς. Επιπλέον, με τον παρόντα κανονισμό δεν θα πρέπει να εγκριθεί οριακή τιμή για τα συστήματα OBD του τύπου Euro 6 όσον αφορά τον αριθμό των σωματιδίων.
(15)
Η περιβαλλοντική ανάγκη, η τεχνική σκοπιμότητα και η ανάλυση κόστους/οφέλους των αυστηρότερων οριακών τιμών CO και NMHC για τα συστήματα OBD του τύπου Euro 6 και ο καθορισμός οριακής τιμής αριθμού σωματιδίων για τα συστήματα OBD του τύπου Euro 6 θα αξιολογηθούν σε μεταγενέστερο στάδιο. Οποιαδήποτε απορρέουσα τροπολογία των ρυθμιστικών απαιτήσεων από την άποψη αυτή θα πρέπει να εισαχθεί μόνο εφόσον παρέχει τον κατάλληλο χρόνο προσαρμογής στον βιομηχανικό κλάδο, λόγω της πολυπλοκότητας των συστημάτων OBD, ο οποίος είναι συνήθως τρία έως τέσσερα έτη.
(16)
Επομένως, ο κανονισμός (ΕΚ) αριθ. 715/2007 και ο κανονισμός (ΕΚ) αριθ. 692/2008 πρέπει να τροποποιηθούν αναλόγως.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 715/2007 τροποποιείται ως εξής:
1.
Στο άρθρο 3, στο τέλος του σημείου 17, η τελεία αντικαθίσταται από άνω τελεία.
2.
Στο άρθρο 3 προστίθεται το ακόλουθο στοιχείο 18:
«18. “κινητήρας απευθείας έγχυσης”: ο κινητήρας ο οποίος μπορεί να λειτουργήσει σε κατάσταση κατά την οποία το καύσιμο εγχέεται στον αέρα αναρρόφησης αφού γίνει η άντληση του αέρα από τις βαλβίδες εισαγωγής.».
3.
Στο άρθρο 10 προστίθεται η ακόλουθη παράγραφος 7:
«7. Έως και τρία έτη μετά τις σχετικές ημερομηνίες που ορίζονται στις παραγράφους 4 και 5 για τις νέες εγκρίσεις τύπου και την ταξινόμηση, την πώληση ή τη θέση σε κυκλοφορία νέων οχημάτων, με επιλογή του κατασκευαστή εφαρμόζεται το όριο εκπομπών αριθμού σωματιδίων 6 × 1012 #/km στα οχήματα με κινητήρες επιβαλλόμενης ανάφλεξης απευθείας έγχυσης.».
4.
Το παράρτημα I τροποποιείται σύμφωνα με το παράρτημα I του παρόντος κανονισμού.
Άρθρο 2
Ο κανονισμός (ΕΚ) αριθ. 692/2008 τροποποιείται ως εξής:
1.
Στο άρθρο 4, η παράγραφος 7 απαλείφεται.
2.
Τα παραρτήματα I, XI και XVI τροποποιούνται σύμφωνα με το παράρτημα II του παρόντος κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 2012.

Labels: 8
1
20